
[bookmark: _Hlk158368903]Minuta dezbaterii publice organizate la sediul Ministerul Mediului, Apelor și Pădurilor în data de 20 octombrie 2026, referitoare la Proiectul OUG privind normele specifice de prevenire și apărare împotriva incendiilor


La dezbaterea publică în sistem videoconferință (format fizic și online) au participat reprezentanți din cadrul Regiei Naționale a Pădurilor – Romsilva, Asociația Administratorilor de Păduri, Institutul Național de Cercetare-Dezvoltare în Silvicultură – INCDS Marin Drăcea, WWF România, Inspectoratul General pentru Situații de Urgență, MAI – Departamentul pentru Situații de Urgență, Garda Forestieră Națională, Agent Green, Zenit Design, experți tehnici, Dana Buzea, ...
Domnul consilier Gabriel Oltean: Bună ziua. Gabriel Oltean este numele meu, consilier al ministrului. Bine ați venit la dezbaterea organizată astăzi pe subiectul Ordinului de Ministru pentru aprobarea normelor de prevenire și intervenție la incendiile de pădure. Întâi de toate aș dori să le mulțumesc specialiștilor, colegilor care au lucrat pe aceste norme pentru o lungă perioadă de timp și au reușit să le aducă în forma pe care am publicat-o pe site în urmă cu două săptămâni. Cumva pe mine m-ar interesa ca din discuția de astăzi să extragem niște elemente de ordin pragmatic care să facă aplicabile aceste norme sau să le facă și mai aplicabile față de versiunea anterioară. Ca la orice dezbatere publică vom face un mix între intervenții din sală și intervenții din online. Cred că în online avem mai multe persoane. Iar nefiind atât de multe persoane înscrise, nu e necesar, cred, să ne înscriem într-un anumit număr de minute, dar rugămintea este să vă prezentați punctele de vedere cât mai concis, cât mai clar, astfel încât să le putem integra în textul ordinului de ministru. Îi mulțumesc domnului Adrian Lorenț pentru că este astăzi alături de noi, pentru a analiza și a veni cu feedback la propunerile dumneavoastră, după care vom actualiza și vom integra modificările propuse asupra cărora cădem de acord, să fie integrate în noul ghid sau în noile norme de apărare împotriva incendiilor de pădure. Și mergem mai departe cu parcursul actului normativ. Cine dorește să ia cuvântul?
Domnul director general Dănuț Iacob: Ar trebui să începem cu entitățile care au solicitat dezbatere publică, în speță Agent Green și Regia Națională a Pădurilor.
Domnul Adrian Lorenț - INCDS: Adrian Lorenț sunt, de la Institutul Național de Cercetare-Dezvoltare în Silvicultură. Din punctul meu de vedere poate ar fi mai oportun să începem cu observația de la Romsilva pentru că vom ataca și ceva puncte de la Agent Green, și ne va fi mai ușor apoi. Cum sunteți de acord și dumneavoastră.
Domnul Octavian Anghel - RNP: Bună ziua, Anghel Octavian, director Fond Forestier în Regia Națională a Pădurilor - Romsilva. Mulțumim Ministerului pentru că a făcut posibil această dezbatere publică. Punctul de vedere al Romsilva a fost transmis prin adresa noastră 18.848/09.10.2026. În principiu, observațiile noastre se referă la articolele 14, 18 și 19 și anume când se discută despre îndepărtarea litierei și a resturilor combustibile pe o lățime de 5-10 metri de pe marginea drumurilor, șoselelor, căilor ferate care trec prin păduri, amenajarea acestor benzi izolatoare să nu se facă pe toată întinderea căilor de comunicații, și pe stânga și pe dreapta, ci doar în zonele în care prezintă pericol la incendiu. Pentru că o analiză financiară a acestor volume de muncă pe 30.000 de kilometri, duc la niște cheltuieli de ordinul sutelor de milioane de lei. Și din experiența proprie, ca șef de ocol, după ce le facem și vine un vânt mai puternic, covorul de frunze, litiera, se reface și cumva munca noastră a fost în van. De asemenea, în strângerea materialului lemnos de pe suprafețele în care facem curățiri și rărituri fără valorificare. Sunt 8.000 de hectare de curățiri fără valorificare și 70.000 de parchete cu lucrări de îngrijire, cu rărituri. Dacă ar trebui să strângem toate resturile de pe aceste suprafețe, ar trebui să mai revenim cu încă 50.000.000 de lei. Și aceeași mențiune vrem să fie analizată și inclusă în normă, să se facă doar în zonele în care acestea prezintă pericol la incendiu. Ocoale Silvice știu istoricul acestor incendii în ultimii ani și pot să anticipeze cumva zonele fierbinți, zonele predispuse la incendii, limitrofe cu terenurile agricole, unde au un istoric bogat în astfel de acțiuni, și acolo trebuie să-și concentreze forța, timpul și banii, astfel încât să reducă riscul de propagare a acestor incendii în fond forestier. Mulțumesc!
Domnul Adrian Lorenț: Mulțumesc Romsilvei pentru punctele de vedere foarte bine argumentate și le vom analiza pe rând, pe scurt. Prima observație: În cazul ocoalelor silvice de stat, atribuția de reprezentare a lor se realizează și prin direcții silvice județene. Ați propus direcții silvice regionale. Bineînțeles, se acceptă. A doua propunere: Deci, ocoalele silvice au următoarele roluri și responsabilități principale la nivel de ocol silvic privind managementul riscului la incendii de pădure. Urmărește ca pe perioada executării lucrărilor de îngrijire, conducere și regenerare a arboretelor, resturile nevalorificabile să fie strânse în grămezi ordonate, astfel încât riscurile de amplificare a eventualului incendiu și de vătămare a arborilor tineri să fie diminuate. Acesta este conținutul actual, iar Romsilva propune să adăugăm în zonele care prezintă pericol de incendiu.
Domnul Octavian Anghel: Da, Se referă la articolul 14 alineatul 2 litera S.
Domnul Adrian Lorenț: Exact, articolul 14 alineatul 2 litera S. . Bineînțeles, acceptăm această propunere, pentru că altfel costurile ar fi prohibitive și de altfel nu are sens să aplicăm aceste măsuri generalizate. Numai că ar trebui să clarificăm puțin această sintagmă în zonele care prezintă pericol de incendiu. Pentru că odată pericolul de incendiu poate fi analizat în dublu sens. Odată pericol de incendiu static, să zicem, e cum s-a realizat în cadrul proiectului EuroRisk în 2016, când s-a făcut prima evaluare națională a riscului la incendii pentru toate dezastrele principale, inclusiv la incendii de pădure. Și acolo, bineînțeles, s-a folosit istoricul incendiilor de pădure coroborate cu factorii climatici, topografici și vegetația și așa mai departe și s-a elaborat o hartă de risc la incendiu. Riscul care conține mai multe elemente, hazard, vulnerabilitate, expunere și așa mai departe. În fine, în ghid este harta de hazard, la incendii de pădure. Ideea că pericolul de incendiu să fie zona cu risc ridicat din harta de hazard, anexată la Ghid. Pentru că este o zonă delimitată bine geografic care are și evaluarea riscului. Pentru că dacă ne referim la un pericol dinamic dat de condițiile meteo s-ar putea să avem într-un an pericol de incendiu pe toată țara. Deci, clarificăm acest aspect cu zonarea riscului și lăsăm libertatea în planul de alarmare ca ocoalele silvice unde consideră necesar, adică nu-i oprește nimeni să execute suplimentar astfel de lucrări unde consideră necesari. Apoi aș dori să mai clarificăm, ne-am gândit puțin, că poate sunt și alte metode prin care pot fi gestionate aceste resturi de exploatare și ne gândeam să înlocuim cu următoarea formulă. Se urmărește ca pe perioada executării lucrărilor de îngrijire, conducere și regenerare a arboretului, arboretele cu pericol ridicat de incendiu, resturile nevalorificabile să fie gestionate astfel încât să se reducă acumularea și continuitatea materialului combustibil și să se limiteze posibilitatea de propagare și intensitate a eventualelor incendii. Adică nu stabilim o singură măsură colectarea în grămezi ordonate, adică să lăsăm o anumită flexibilitate. Sunteți de acord?
Domnul Octavian Anghel: Ok. Dacă o luăm pe articole, și articolul 19, alineatul 1, acesta prevede izolarea parchetelor de exploatare de restul pădurii printr-o bandă izolatoare, și se așteaptă executarea îndepărtării vegetației ierboase și a lemnului mort pe zona perimetrală de minim 10 metri.
Domnul Adrian Lorenț: Da, da. Cunoaștem acest aspect. De fapt, știți că norma actuală se prevede o bandă mineralizată. Noi am mai domolit puțin formularea și am propus doar eliminarea combustibilului de suprafață. Asta proiectul final depus în 2021, când a fost prima dezbatere publică pe aceste norme. Între timp noi, grupul de experți ne-a mai aplicat asupra acestei prevederi și, de fapt, am ajuns la concluzia să o eliminăm cu totul, având în vedere că este puțin practică. Mă rog, numai că s-a întâmplat ca să ajungă prevederea în documentul supus transparenței publice. Ori să se aplice exact cum a spus dumneavoastră în zonele cu pericol ridicat la incendiu sau noi ne gândeam inițial ca să eliminăm cu totul, dar e ok să rămână așa. În zonele cu pericol ridicat la incendiu, așa cum am stabilit zonarea anterioară. 
Domnul consilier Gabriel Oltean: Asta și poate și în perioadele de timp ale anului în care există risc de incendiu. 
Domnul Adrian Lorenț: Da, da, da. Și să adăugăm inclusiv sezonalitatea. Perioadele din an. Da, da, da. Perioadele din an, primăvara și toamna. Dar ar fi bine să-l stabilim clar. Nu știu, întâi februarie, să avem niște date concrete, sau mai degrabă niște perioade bine definite.
Domnul Octavian Anghel: Adică nu s-au mineralizat benzile de 10 metri perimetrale. Dar pe versanți, mai ales în zonele montane cu pante abrupte, este oare oportun să mineralizăm solul, riscând astfel să declanșăm eroziunea la suprafață?
Domnul Adrian Lorenț: Inclusiv varianta aceasta propusă de noi în care nu mai e vorba de banda mineralizată, ci doar de îndepărtarea litierei. 
Domnul consilier Gabriel Oltean: Da, asta trebuie să analizăm dacă menținem sau nu menținem, și în același timp ar trebui să vedem dacă avem o situație a incendiilor care au fost inițiate sau au început în parchete.
Domnul Octavian Anghel: Avem astfel de incendii. A fost un incendiu mediatizat în Mureș, la Direcția Silvică Mureș, în anii trecuți, altele nu știm. După cum știți, în perioada de vară sunt perioade de restricție exploatare. Nu sunt lucrări ample de exploatare și cumva colegii de la ISU la prevenție au avut grijă tot timpul să meargă în parchete, să vadă gestionarea combustibililor, gestionarea locurilor de alimentare cu combustibil, scânteile la tractoarele care scot lemnul. Deci cumva au avut efect toate aceste măsuri de prevenție.
Domnul Adrian Lorenț: Și să ne uităm mai bine în statistica, ar putea să fie ca cauză anume și pe ultimii 15 ani. Să vedem câte incendii au fost produse din această cauză. Oportunitatea e să o lăsăm sau nu? Ok. Bun. Articolul 14, alineatul 2, litera W. Ocoalele silvice au următoarele roluri și responsabilități: Îndepărtează litiera și resturile combustibile pe o lățime de 5-10 metri de marginea drumurilor, șoselelor, căilor ferate normale sau forestiere care trec prin păduri prin amenajarea de benzi izolatoare. Romsilva propune să adăugăm în zonele cu pericol ridicat de incendiu. Noi propunem să fie realizate doar la căile ferate, nu și la drumuri. Ne-am uitat pe statistica incendiilor de pădure din 2000 până în prezent. Incendii la căi ferate. Deci, în 2024, două incendii, 19 hectare arse. În 2022, un incendiu, două hectare arse. 2024, incendii, 54 de hectare afectate. În 2013, un incendiu, 3,4 hectare afectate. Deci, se produce nu atât de des. Deci, limităm aplicarea doar pe zona cu risc ridicat de incendiu.
Domnul Octavian Anghel: De-a lungul căilor ferate în zona de risc ridicată la incendiu. Da, mai sunt gesturi în care se aruncă un muc de țigară nestins din tren sau scântei de la saboți, de la frânare. Pentru zonele care prezintă pericolul ridicat la incendiu, pentru că avem un istoric în acele zone și numai acolo trebuie să ne concentrăm eforturile.
Domnul consilier Gabriel Oltean: O să dau cuvântul din online dacă dorește cineva să intervină.
Doamna Criț Nicoleta - WWF: Bună ziua! Criț Nicoleta este numele meu, de la WWF România sunt. Dorim să salutăm inițiativa privind adaptarea normelor la tipologia actuală și la necesitățile cu care ne confruntăm la acest moment, în special cu privire la reziliența față de schimbările climatice. Referitor la proiectul de ordin supus dezbaterii, am înaintat către dumneavoastră două observații. Una dintre ele este o propunere de inserat la articolul 17 alineatul 1.a și anume textul propus de noi este ”stabilirea și prioritizarea măsurilor de prevenire, monitorizare, pregătire, intervenție și a intervențiilor necesare pe baza rezultatelor evaluării riscului de incendiu”. Justificarea înaintată de noi se bazează pe faptul că propunerea nu introduce obligație nouă, ci completează în mod logic procesul de management al riscului. Evaluarea nu trebuie să aibă doar un exercițiu de inventariere a pericolelor și a vulnerabilităților, ci trebuie să avem în vedere, în primul rând, fundamentarea și prioritizarea acestor măsuri și a investițiilor. În lipsa unei legături, în mod explicit, care să arate faptul că există riscul și că evaluările se rămână documente descriptive. Rămânem oarecum fără efect. Managementul riscului presupune luarea deciziilor pe baza evaluării de risc. Resursele sunt limitate. Cunoaștem cu toții că atât ocoalele silvice cât și poate RNP-ul și alți administratori de păduri au resurse limitate în această sferă, iar investițiile trebuie orientate către zone cu risc ridicat și vulnerabilitate crescută. Acesta este motivul pentru care noi am propus inserarea unui nou punct la litera A, și anume crearea acelei legături. Cea de-a doua observație făcută de noi se referă la articolul 18 aliniatul 2 litera D. Litera D este o literă nouă pe care noi propunem să o introducem. Conținutul acesteia se referă la introducerea posibilității realizării și întreținerii captărilor de apă, a prizelor de apă, a acumulării și a rezervoarelor de apă necesare intervențiilor. Este adevărat că în cuprinsul ordinului se face referire atât la captări de apă cât și la priză de apă. Propunerea noastră nu introduce un concept nou în documentul înaintat de dumneavoastră. Proiectul recunoaște deja importanța surselor de apă pentru intervenție, ceea ce noi propunem este doar ca această infrastructură să fie explicit corelată cu rezultatele evaluării de risc și cu zonele în care necesitatea este cea mai mare. Vă mulțumesc!
Domnul Adrian Lorenț: Vă mulțumesc frumos pentru punctul de vedere transmis și pentru observații.  Într-adevăr, noi în anumite articole am menționat explicit ca măsurile să se aplice în zonele cu pericol ridicat de incendiu, în altele nu și bine că a venit și Romsilva să ne corecteze și bine că ați propus și dumneavoastră aceste măsuri care, zic eu, nu pot decât să ajute și să fie aplicate mai targetat acolo unde este mai mare nevoie și nu la nivel generalizat. Mulțumesc frumos pentru punctul de vedere. Vorbiți în preambul și de managementul integrat la incendiu. Știu că este o problemă arzândă, noi vorbim doar, știu că am timpul limitat, doar puțin. Avem norme la incendii de pădure, avem concepția națională la incendii de pădure, avem regulament la incendii de pădure, avem statistici bune la incendii de pădure, dar pe partea de incendii din afara fondului forestier, adică pajiști, tufărișuri, miriști și stuful din deltă, nu prea știm, nu avem o evaluare a riscului, nu știm exact frecvența și intensitatea lor. Și, se știe prea bine că marea majoritate a incendiilor care se produc în fondul forestier, de fapt, se inițiază în afara fondului forestier, în speță, în pajiști și tufărișuri, mai puțin din miriști. Și putem să avem un management al incendiului beton, să zic așa, la incendii de pădure, atât timp că nu avem un management integrat la nivel de peisaj. Acest pericol nu va fi redus în viitorul apropiat. Ca și statistici, știți că în 2022 România a fost pe locul 2 în Europa ca suprafață arsă, dar s-a datorat în cea mai mare măsură incendiilor produse în afara fondului forestier, nu în păduri. Proporția este în România, anual, la un hectar de pădure, ard cel puțin 15 hectare de terenuri agricole. Deci, da, de acord. Ar trebui gândit un management integrat, dar nu face, din păcate, obiectul discuției prezente. Vedem pe viitor. Vă mulțumesc!
Domnul consilier Gabriel Oltean: Într-un final, vă rog din partea de Agent Green să vă prezentați propunerile și să le discutăm.
Domnul Dan Turiga – Agent Green: Bună ziua, sunt Dan Turiga, inginer silvic, reprezint Asociația Agent Green, și aș vrea să vorbesc puțin despre acest proiect. Îmi pare rău că trebuie să-l critic și să spun că este unul slăbuț pe care nu avea rost să lucrăm punctual. În primul rând, el este depășit conceptual. Dacă ne poziționăm în zilele noastre, vedem că abordează chestiuni de genul intervențiilor fizice, de genul imposibilităților financiare și, efectiv, dacă rămânem în acest modul, tratăm cauzele și nu efectul. Litiera și lemnul mort, două elemente esențiale de ecosistem, două elemente pline de biodiversitate. Am putea compensa cu înlocuirea conceptelor vechi din normele tehnice silvice de alegere și aplicare a tratamentului și instrucțiunile de exploatare forestieră și de asemenea normele tehnice de îngrijire și conducere a arboretelor. În sensul că, să păstrăm cât mai mult apa în pădure. Avem în momentul ăsta niște niveluri permise până la care putem reduce consistența arboretelor, la rărituri până la 0,8 și în cazuri speciale până la 0,7. Nu mai vorbesc, la lucrările progresive când se taie etapizat 33%, 33% până la 100%. Aceste deschideri, la asemenea nivel, sunt un pericol și favorizează uscăciunea în interiorul pădurii. Uscăciune care după aceea, favorizează incendiu, indiferent că el vine de la natură sau de la activități antropice. Vă dau niște exemple de ce spunem că acest proiect ar trebui retras, ar trebui consolidat, rescris în concordanță cu realitățile actuale. Exemple concrete. Avem incendiu cel mai recent din Domogled, unde după două sau trei săptămâni de zile, aici vorbesc doar de ineficiența factorului uman, pădurari și rangeri, o dublă monitorizare a parcului, după două săptămâni de zile nu știau toate zonele cu incendii, și le aflau de la turiști, de la ONG-iști și făceau rapoarte cu ele către administrația parcului sau ocol. Într-adevăr o zonă accidentată, dar poate foarte bine să se întâmple și într-o zonă mai ușor accesibilă. Nu e nimic surprinzător să se întâmple un incendiu de asemenea anvergură într-o zonă accesibilă. Vă ziceam de exemple concrete. La tăierile accidentale sau la tăierile progresive, permisiunea de a rămâne o suprafață cu maximă de 10% acoperită cu resturi de exploatare. La fel de cauzatoare a favorizării incendiilor este și această prevedere. În primul rând lucrările silvice care se întind nepermis de mult și stocurile care stagnează nepermis de mult, justificate scriptic prin acel proces verbal de calamitate. Dacă veți aduna aceste procese verbale de calamitate din România, veți ajunge la concluzia că trăim într-o țară calamitată din punct de vedere silvic. Realitatea din teren bate filmul, în sensul că oriunde găsiți procese verbale de calamitate, găsim și acele urme adânci de până la un metru, până la 80 de centimetri, depinde. Deci este dovada că s-a lucrat pe timp ploios chiar dacă a existat această perioadă cu precipitații abundente. În schimb, mai puteți găsi firma care a cerut să se constate calamitatea într-un parchet și l-a abandonat temporar o perioadă destul de lungă la 75% din evoluția lucrărilor. A tăiat în parcela învecinată, unde, după o linie pe hartă, n-a mai fost calamitatea naturală. Asta vă spuneam, că un nou proiect consolidat de combaterea incendiilor și de prevenirea lor ar trebui să aibă în vedere reglementări mult mai extinse decât aceste norme. Eventual, prin această normă, dacă este posibil să se schimbe și celelalte, prin acest ordin de ministru, dacă nu, el trebuie să aibă în vedere și extinderea către celelalte reglementări în domeniul desfășurării procesului de exploatare, în domeniul aplicării lucrărilor silvice și proiectărilor. Nu e de exclus sau nu e de neglijat nici ordinul privind amenajarea pădurilor. Pentru că de acolo pornim, de la proiectare în amenajament. Cam astea sunt concluziile noastre și vom lucra punctual. Aveți deja de la noi, detaliat, o adresă cu ce critici aducem acestui draft de ordin de ministru, după care noi vom lucra punctual, efectiv, când vom avea un document în sensul în care ni-l dorim. Nu trebuie să supere pe nimeni, dar nu mai trăim în era principiilor productive. Pădurea nu mai este exclusiv un mijloc de producție lemnoasă. Este și un ecosistem asupra căruia trebuie să ne aplecăm cu o mai mare sensibilitate. Vă mulțumesc.
Domnul consilier Gabriel Oltean: Exact așa o tratăm. Vă mulțumesc foarte mult pentru propunere. Aș sugera ca la următoarele propuneri de modificare a normelor tehnice din domeniul pe care le-ați menționat, amenajări, exploatare, lucrări de îngrijire, conducere, de fiecare dată când se pune în discuție să veniți cu observațiile punctuale în care să discutăm observațiile făcute.
Domnul Dan Turiga: Dacă îmi permiteți. Nu știu dacă există o intenție în sensul ăsta. Codul SILVIC cere modificarea lor.
Domnul consilier Gabriel Oltean: Da, și ele se lucrează la anumite modificări punctuale asupra lor, în momentul în care, bineînțeles, în spiritul transparenței decizionale vor fi puse pe site pentru a fi discutate.
Domnul Dan Turiga: Da, ok. Le avem totuși pe cele actuale, actualizate, ultima ediție 2022. La care nu s-a trecut pragul conceptual. 
Domnul consilier Gabriel Oltean: La care vă referiți? 
Domnul Dan Turiga: Tot setul de norme tehnice.
Domnul consilier Gabriel Oltean: Da, se reiau, se discută tocmai de asta le discutăm și pe acestea de astăzi acum. Adică aici eu nu pot să vin să spun cum se face răritura sau cum se face exploatarea. Aici discutăm despre normele, exact cum le spune titlul, de prevenire, apărare și intervenție în caz de incendii de pădure. Nu neg faptul că acele observații ar fi pertinente, poate să fie integrate în alte norme tehnice care vor fi discutate la momentul respectiv. Strict pe normele de discutate astăzi, dacă avem un feedback?
Domnul Adrian Lorenț: Apreciez efortul reprezentantului de la  Agent Green de a citi acest document care nu este tocmai subțire, dar nu am înțeles exact. Adică aveți niște observații foarte punctuale în text și acum aveți punct de vedere ca și cum acestea nu ar fi o catastrofă. Sunt un eșec total, trebuie regândite. Așadar, pe baza acestor elemente, considerați că proiectul este un dezastru? Aveți observații bine intenționate, dar nu înțeleg de unde provine această concluzie catastrofală. Și faptul că am introdus acolo munca fizică în ghid, în normă, era imperios necesar. Dar gândiți-vă, ca pădurar sau ca inginer silvic nu există nicio pregătire formală la intervenția la incendii. Ei sunt de fapt, prima forță de intervenție. N-au nici pregătire teoretică, nici practică. Noi am venit prin acest ghid de bune practici, inclusiv am colaborat cu pompieri cu experiență în străinătate, care ne-au ajutat de bine de rău cu un ABC, cum se face intervenția de bază, incluzând tehnici de atac întreg direct. Acum dumneavoastră ziceți că nu e util? Nu știu, poate nu e o părere generalizată. Și apoi că nu statează cauzele. Adineauri am spus că peste 95% din incendii sunt de cauză umană. Dintre acestea, marea majoritate a incendiilor care se produc în fond forestier se inițiază în afara fondului forestier. De asta e necesar un management integrat. Noi suntem limitați de această normă încât noi vizăm strict fondul forestier. Nu putem să aplicăm sau să introducem măsuri care se aplică în terenul agricol. Bună oară, noul regulament, există o prevedere foarte bună ca pădurea să fie izolată de terenul agricol cu o bandă mineralizată de 10 metri, însă a trebuit să eliminăm această prevedere, deoarece viza terenurile agricole. Dar să luăm observațiile punctual. Și, de acord cu observația dumneavoastră că sursa principală de propagare a incendiului sunt combustibilii fini, nu e lemnul mort de mari dimensiuni din păduri virgine. Și până la urmă această interpretare generalizată, adică este într-adevăr norma propusă de noi, cum e și norma actuală, o prevedere care asigură o stare corespunzătoare de igienă prin extragerea arborilor uscați, râncezi, rupți sau doborâți de vânt potrivit încadrării funcționale a arboretului și a sistemului de certificare a pădurilor. Este o prevedere și în norma actuală numai că noi am introdus în plus potrivit încadrării funcționale a arboretului și a sistemului de certificare a pădurilor. Noi când am dezbătut această măsură în grupul de lucru, dacă cineva ne-ar fi zis că cineva reinterpreta că e liber să se extragă lemnul mort din păduri virgine și cvasivirgine, am fi rămas perplecși, cum de altfel am rămas și eu când am citit observația dumneavoastră. Deci n-am vrut să fie o breșă de securitate ca să permite. Nu s-a vizat lemnul mort din păduri virgine, cvasivirgine sau lemnul mort de mari dimensiuni. Nu e generalizată. E potrivit încadrării funcționale a arboretului și a sistemului de certificare a pădurilor. Dumneavoastră sunteți poate cel mai vechi ONG pe partea de mediu din România. Ați bătut pădurile în lung și în lat din 2020 când sunt în vigoare aceste norme. Aveți experiență, nu știu, de cazuri în care cineva s-a folosit de prevederea acestui aliniat să extragă lemnul mort din păduri virgine, cvasivirgine? Ce categorie funcțională au?
Domnul Dan Turiga: Instanța a stabilit rezultatul pe baza descrierii parcelare. Nu trebuia nimic mai mult să fii un expert. Să fie și mai explicit, eu aș pune și în concordanță, chiar dacă ele nu sunt virgine, cvasivirgine, dar planul de management al diverselor arii protejate prevede menținerea lemnului mort, dumneavoastră vă referiți la certificator acolo, și certificatorii sunt mai mulți acum, nu mai este doar FSC-ul. Planul de management poate să prevadă păstrarea lemnului mort în toate categoriile funcționale, nu neapărat în virgine, cvasivirgine. Deci asta a fost ideea, că în text poate n-am fost destul de expliciți. Și dacă tot ați enumerat certificatorii, puneți-i pe toți sau ziceți certificatorii la modul general.
Domnul Adrian Lorenț: Trebuie să corelăm ariile protejate și comunicarea comisiei - orientări privind Natura 2000 și schimbările climatice, din iulie 2026. Și avem aici la pagina 23: Măsuri de precauție pentru reducerea riscului de dezastre naturale legate de schimbările climatice, cum ar fi incendiile forestiere și inundații cu efecte catastrofale. Îmi pare că trebuie să citesc. Infrastructuri 2351. Infrastructurile și planurile de protecție împotriva incendiului forestier din siturile Natura 2000 sau din apropierea acestora fac obiectul unei evaluări corespunzătoare în sensul articolului 6 din Directiva Habitate? Răspuns: Infrastructurile tradiționale de protecție împotriva incendiului de vegetație, cum ar fi benzile izolatoare împotriva incendiului forestier și îndepărtarea mecanică a vegetației sau stratului de suprafață al solului, sunt indispensabile în unele asociații de pot avea un impact semnificativ asupra siturilor Natura 2000 prin fragmentarea habitatelor și perturbarea deplasării faunei sălbatice. Combaterea incendiilor pe termen lung poate duce de asemenea la un subarboret dens, sporind riscul de incendii forestiere. Potrivit Curții de Justiție a Uniunii Europene, crearea și întreținerea infrastructurii de protecție împotriva incendiilor forestiere e considerată un proiect, în sensul articolului 6 alineatul 3, prima teză din Directiva privind habitatele, ceea ce înseamnă că poate face obiectul unei evaluări corespunzătoare. Totuși aceste măsuri nu trebuie să facă obiectul unei stări de evaluări în cazul în care fac parte din măsurile de conservare a sitului instituite în temeiul articolului 6. Deci dacă în planul de management al ariei protejate sunt deja instituite niște măsuri de management a combustibilului, nu mai e necesar acest studiu de evaluare.
Domnul Dan Turiga: Eu nu cred că au așa ceva. Din câte planuri știu, n-am văzut. Haideți să facem o comparație pe care am făcut-o noi când am vrut să ne apucăm să scriem la detaliu. Domnule, dăm litiera la o parte și în parchetul de progresivă lăsăm 10% din suprafață ocupată cu resturi care alea se usucă în 2-3 ani și sunt un risc mai mare decât asta, la un fulger, la orice. Parcă nu avea logică să ne apucăm să scriem detalii până nu avem ceva integrat, ceva conexat cu tot ce înseamnă legislație.
Domnul Adrian Lorenț: După cum ați văzut, am renunțat în mare parte la îndepărtarea litierei și de acord, resturile de exploatare e un hazard, un pericol. Am propus și noi în normă extragerea resturilor de doborâturi. Sunt un pericol foarte mare, adică în proiect RO-RISK în 2017, noi ne-am imaginat un scenariu local, un incendiu în Parcul Național Ceahlău, deci doborâturi urmate de atacuri de ipide și care să declanșeze un incendiu în masă. Acest lucru nu s-a întâmplat în România, dar s-a întâmplat în 2022 în Germania, în care în parcul Boemia, în Switzerland, a avut loc un incendiu, un arboret de molid atacat de ipide, deci mulți buștenii uscați, căzuți la sol sau în picioare. În 5 zile au ars 2.200 de hectare. Deci această stare de igienă. Deci trebuie să faci ceva cu acești arbori afectați și debilitați.
Domnul Dan Turiga: Dar nu vorbesc de produsele accidentale unde este imperios necesar. Dar dacă facem igiena pădurii înseamnă că facem până într-un metru cub pe an pe hectar.
Domnul director general Dănuț Iacob: Mai avem o chestiune – punctul 14 – care vizează exact acest aspect: gestionare pe bază de evaluare locală a riscului, corect și fără să se îndepărteze litiera, și domnii sunt de acord ca benzile alea de 10-15 metri nu-și au rostul cumva. 
Domnul Adrian Lorenț: Aici, la articolul 8, e o observație foarte bună. Deci solicităm înlocuirea obligației de exploatare imediată după incendiu. Da, de fapt o să eliminăm cu totul. Noi am trecut în normă ca resturile după incendiu să fie exploatate imediat. Nu, e de fapt o scăpare. Nu e bine să intervii imediat după incendiu cu niciun fel de utilaj greu, deoarece solul e sensibil, poate conduce la eroziunea solului. Deci e bine ca să eliminăm această prevedere. Apoi, la arderea controlată și contrafocul, noi am stipulat clar că se realizează doar anumite condiții speciale. Nu e aplicată de toată lumea, dar dacă citiți documentele Comisiei Europene, am aici câteva, fac în mod repetat mențiune și la arderile prescrise, controlate, ca un instrument de management al vegetației și ca folosirea contrafocului ca una dintre cele mai eficiente măsuri de intervenție. Dar noi am prevăzut acolo, de fapt, în mare parte e aplicată de pompieri, mai puțin de personalul silvic, dar am introdus să se vadă că nu e interzis, că e permis în anumite condiții specifice și de personal experimentat. Adică trebuie să aveți în vedere - în Europa se vorbește de fire-paradox sau firefighting trap. Cum s-a ajuns asta? Deoarece toate resursele au fost alocate pe partea de intervenție-supresie, s-a acumulat combustibilul și astfel au apărut aceste incendii extreme, deci ca urmare a acumulării de combustibil. Sunt 3 mijloace principale prin care poți gestiona combustibilul. Odată este arderea controlată, nu e cazul la noi. Odată e pășunatul și odată e înlăturarea mecanică. Deci și din factorii, din triunghiul de foc al incendiului, oxigen, combustibil, sursă de aprindere, omul poate interveni asupra managementului combustibililor. De asta e un aspect de notat pe care l-am introdus noi și l-am explicat mai bine în acest ghid și în această normă și bineînțeles, sursa de aprindere - aici se poate interveni pe partea de educație, conștientizare și măsuri coercitive.
Domnul consilier Gabriel Oltean: Mai avem alte observații?
Domnul Adrian Crețu - AAP: Dacă îmi permiteți, Adrian Crețu, Asociația Administratorilor de Păduri. Marea majoritate a incendiilor au la cauza principală factorul uman. Într-adevăr noi avem niște prevederi și în Codul Silvic prin care este liber accesul persoanelor în pădure. Rugămintea mea este ca în anumite perioade, ca și cum a fost vara aceasta secetoasă, să se restricționeze accesul. Și vă și spun de ce. Pentru că pe lângă turiști, care în marea majoritate au intenții bune de a vizita, de a observa și așa mai departe, mai avem culegători de ciuperci, de fructe de pădure, și așa mai departe, o grămadă de turiști motorizați cu mașini și cu motociclete care cresc riscul acestor incendii. Ceea ce ar trebui făcut este ca în o anumită perioadă să se interzică poate chiar în totalitate accesul. În perioade cu secete accentuate. La articolul 14, aș intra un pic punctual, obligațiile ocoalelor silvice. Mă miră faptul că la autoritate este o pagină, două pagini și ceva, iar la ocoalele silvice foarte multe pagini. N-ar fi o problemă pentru că experiența ocoalelor în stingerea incendiilor de pădure este vastă, dar problemă este din punct de vedere financiar. Deci, având în vedere că pădurea României este de interes național, interes public, este și de securitate națională, ar trebui ca autoritatea să se preocupe un pic și de atragerea anumitor fonduri. Noi am mai tras atenția și cu implementarea în PNRR de achiziționare de elicoptere și de avioane pentru stingerea incendiilor. Nimic. Sunt camere și așa mai departe care sunt mult mai necesare. Iar aici mi-a sărit în ochi - pe lângă faptul că trebuie să se organizeze din punct de vedere financiar să cheltuiască ocoalele silvice și mai ales la ultimul punct - asigură la cerere plata cheltuielilor efectuate de alte persoane fizice sau juridice care au intervenit pentru stingere incendiu în raza de activitate. Deschidem aici o cutie a Pandorei în care orice om care va veni va trebui să fie plătit din fondurile ocoalelor silvice, ceea ce nu este în regulă. Nu este posibil în primul rând. Fiind de interes public, ar trebui ca autoritatea să se ocupe de aceste cheltuieli și nu ocoalele silvice. Vă spun sincer că s-a ajuns la ora actuală, prin legislație, ca personalul silvic de teren să nu mai fie tehnic al pădurii, să aplice tehnica în pădure, ci să se ocupe de alte activități, cum ar fi juridice, contabilicești, de pompieri, de pază, de poliție și așa mai departe. Adică totuși mi se pare un pic prea împovărător ca ocoalele silvice să-și ia absolut toate sarcinile. Cum ați spus și dumneavoastră, nu avem o pregătire în stingerea incendiului. Noi suntem tehnicieni silvici. Aplicăm tehnica în pădure. Noi am mai atras atenția de mulți ani de zile că non-intervenția în pădure este catastrofală. Acei 10% pe care se tot bate moneda ca să fie non-intervenție din suprafețe, din care marea majoritate va fi în pădure, este catastrofală și va genera repercusiuni foarte mari. Uitați-vă la problema urșilor. De 10 ani de zile ce problemă? Noi am atras atenția în 2016 ce se va întâmpla. Se atrage atenția încă o dată asupra faptului că fără accesibilitate, fără strângerea resturilor de exploatare, ordonat și chiar scoase din păduri, pentru că sunt anumite zone cu media populației care se plimbă pe lângă pădure, prin pădure mai mare, în care ar trebui scoase toate resturile de exploatare, pentru că generează automat incendii, de la fânețe incendiate și așa mai departe. Deci aș atrage atenție un pic asupra factorului economic. În rest, lucrurile sunt detaliate. Nu știu cât se vor realiza. Mai apare un aspect -  liniile somiere, care noi avem foarte multe discuții cu cei de la ISU, în care o parte dintre colegi de la ISU spun că toată pădurea trebuie delimitată cu fânețele sau pășunile prin niște benzi protectoare, ceea ce încalcă alte proprietăți, adică nu se pot realiza, dar noi le prindem într-o legislație, și suntem pasibili de amenzi și așa mai departe, adică din a face ceva coerent și bun ajungem să ne creăm un factor de stres între instituții. În rest? Noi ne conformăm, dar grijă mare la activitatea financiară.
Domnul consilier Gabriel Oltean: Mulțumim frumos pentru punctul de vedere exprimat. Avem ceva transmis scris? Ne-ar ajuta dacă puteți un pic concluziona câteva observații în scris, astfel încât să nu le pierdem pe traseu. Dacă mai dorește cineva să intervină din online pe textul ordinului de ministru, pe discuțiile pe care le-am avut. Domnul Alexa, până la dumneavoastră aș dori să văd dacă mai dorește altceva să intervină. Câteva minute vă rog să mă așteptați. Am văzut ISU la discuții dacă e cineva care dorește să intervină. Domnul Alexa, vă rog să fiți succint.
Domnul Vasile Alexa - AAP: Mulțumesc! Bună ziua tuturor! O primă observație. Părerea mea că ar trebui ca să fie integrat acest proiect cu proiectul de pază al pădurii, pentru că e paza pădurii împotriva furturilor și paza pădurii împotriva incendiilor. Pădurea este element de siguranță națională. Atât la nivel european cât și la nivelul țării noastre este până la urmă de siguranță națională. Încă o observație, în ariile protejate, non-intervenție, lăsând lemn acolo care se usucă, care se degradează și sursă de combustibil. Se împacă managementul ariei protejate cu ce vrem noi să facem, adică să păzim pădurea de foc? Mai departe - accesul liber al populației în pădure. De acord. Dar și populația trebuie să aibă niște obligații pe linia asta de protecție împotriva incendiilor. Lucru care la ora actuală nu este asigurat. Poate că cei care doresc să se plimbe prin pădure și prin zonele limitrofe ar trebui să fie cumva monitorizați și înregistrați. Și ultima observație, la lucrările ultimei adunări generale a noastre, ni s-a prezentat de către o companie o platformă satelitară pentru detecția incipientă a incendiilor de pădure. Nu știu dacă materialul respectiv a ajuns la autoritate, dar cred că este foarte util ca prin satelit să se poată observa imediat un început de incendiu ca să poți interveni foarte prompt la el. Din aceste considerente am ajuns la concluzia că mai trebuie lucrat pe proiect. În forma asta nu cred că e fezabil. Mulțumesc! 
Domnul consilier Gabriel Oltean: Mulțumim și noi.
Domnul Adrian Lorenț: Trimiteți observațiile în scris. Referitor la platforma aceea, trebuie să aveți în vedere că există un timp în care trece satelitul deasupra Pământului și momentul în care acea anomalie termică apare efectiv în platformă. Deci durează de la caz la caz, cel puțin o oră. Nu e chiar observare timpurie, dar într-adevăr este foarte utilă. Și într-adevăr, am testat și eu acea platformă, nu zic nu, ar fi utilă și prețul e pe măsură.
Domnul Vasile Alexa: Mulțumesc. O să transmitem în scris.
Domnul consilier Gabriel Oltean: Vă rog frumos, mulțumim. Mai avem alte observații? Din online, dacă mai dorește cineva să intervină, din sală. Vă rog.
Domnul Dorin Ionescu: Bună ziua, scuze de deranj. Referitor la platforma satelitară, două minute dacă pot să discut. Știu că ați testat-o. Vreau doar o completare tehnică, dacă se poate. Ați menționat aproximativ o oră, timpul în care se detectează incipient o anomalie termică. Acum, în prezent, acest timp a ajuns la maxim 25 de minute, iar în circa 2 ani, pentru că se vor mai ridica alți sateliți pe platformă, va ajunge la sub 10 minute. Deci această fereastră de timp se micșorează la fiecare 3-6 luni pe măsură ce sunt sateliți pe orbită, iar acum intervalul minim de la detecție până la alertare este 5 minute, iar maxim 25 de minute. Deci este o fereastră mai mult decât optimă pentru a reduce foarte mult pagubele datorate incendiilor. Mulțumesc. 
Domnul consilier Gabriel Oltean: Mulțumim și noi. Domnul Anghel, vă rog.
Domnul Octavian Anghel: Mulțumesc. Discutăm de strângerea de resturi de exploatare în parchete, însă nu vedem parul din ochii noștri în Munții Apuseni, cum au spus și colegii de la ocoalele private. Sunt peste 2000 de hectare uscate în zonele T1, zona de protecție integrală și strictă a Munților Apuseni, atacați de ipide care n-am scos lemnul. Doamne ferește, să vedem acolo un incendiu de în 5 zile să ardă mii de hectare, poate. Aici trebuie să ne gândim cum putem acționa, pentru că nici toate elicopterele din Europa cu toate bucket-urile nu o să poată să stingă pericolul de acolo și un incendiu, Doamne ferește. Mulțumesc.
Domnul Adrian Crețu: Dacă îmi permiteți, eu la asta m-am referit. Adică non-intervenția generează niște catastrofe pe care nu știu dacă vom fi în stare să le gestionăm. Deci asta e marea problemă. Noi avem parcuri naționale în care numai la noi nu se mișcă nicio crenguță. În toată Europa, în anumite catastrofe din acestea, cu atacuri de ipide, se scoate materialul lemnos, nu se lasă acolo, că poate nu mai faci absolut nimic. Asta este problema. Am umblat un pic la legislație și la ariile protejate, la parcuri naționale și așa mai departe. Căi de acces. Cu ce intervii? Uitați cei la Valea Cernei.
Domnul consilier Gabriel Oltean: Mulțumim frumos. Nu aș dori să deschid polemica pentru că sunt deficiențe structurale acumulate de zeci de ani și nu avantajează pe nimeni în această discuție de astăzi. Mulțumesc frumos pentru intervențiile avute astăzi. Vom lucra pe proiectul de act normativ și vom reveni cu o formă actualizată îmbunătățită a acestuia. Mulțumesc frumos! O zi bună! 

